正月初七日如江西以畏飲辭吳式賢宅宿向果市店
作者：方回
朝代：宋

paragraphs: 殘雪西郊路，依稀已似春。
初程何必遠，相識况如親。
久遠交宜淡，沉綿飲戒醇。
故辭情話友，擬便穩眠身。
販旅駢荒店，蠻音酗近鄰。
霰穿疏瓦亂，風掠破巾頻。
倦馬噴醒嚏，頑雞絕凍呻。
謾誇爲客慣，却憶在家貧。
老嫗言堪取，諸奴意勿嗔。
近來軍過後，少有早行人。